## Obvezatne upute broj P IV - o glasovanju birača na službi u Oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

### NN 137/2014 (21.11.2014.), Obvezatne upute broj P IV - o glasovanju birača na službi u Oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

DRŽAVNO IZBORNO POVJERENSTVO REPUBLIKE HRVATSKE

2610

Na temelju članka 22. točke 2. Zakona o izboru predsjednika Republike Hrvatske (»Narodne novine«, broj 22/92., 42/92. – ispr., 71/97., 69/04., 99/04. – ispr., 44/06., 24/11. i 128/14.; dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) propisuje

OBVEZATNE UPUTE BROJ P IV

O GLASOVANJU BIRAČA NA SLUŽBI U ORUŽANIM SNAGAMA REPUBLIKE HRVATSKE, BIRAČA U MIROVNIM OPERACIJAMA I MISIJAMA, BIRAČA – ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM TE NA PLUTAJUĆIM OBJEKTIMA U UNUTRAŠNJIM MORSKIM VODAMA I TERITORIJALNOM MORU REPUBLIKE HRVATSKE, BIRAČA LIŠENIH SLOBODE I BIRAČA SMJEŠTENIH U USTANOVAMA SOCIJALNE SKRBI

Birači na službi u Oružanim snagama Republike Hrvatske, birači u mirovnim operacijama i misijama, birači – članovi posada pomorskih i riječnih brodova pod hrvatskom zastavom, birači na plutajućim objektima u unutrašnjim morskim vodama i teritorijalnom moru Republike Hrvatske, birači lišeni slobode i birači smješteni u ustanovama socijalne skrbi glasovat će na izborima 28. prosinca 2014. za predsjednika Republike Hrvatske na posebnim biračkim mjestima određenim sukladno odredbi članka 34. Zakona.

1. Birači na službi u Oružanim snagama Republike Hrvatske glasuju na biračkim mjestima koja će odrediti ministar nadležan za poslove uprave na prijedlog ministra nadležnog za obranu.

Birači koji se na dan izbora nalaze u mirovnim operacijama i misijama glasuju na biračkim mjestima koja će odrediti Državno izborno povjerenstvo.

Birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te birači na plutajućim objektima u unutrašnjim morskim vodama i teritorijalnom moru Republike Hrvatske glasuju na biračkim mjestima koja će odrediti ministar nadležan za pomorstvo.

Birači koji su lišeni slobode glasuju na biračkim mjestima koja će odrediti ministar nadležan za poslove pravosuđa.

Birači koji su smješteni u ustanovama socijalne skrbi glasaju na biračkim mjestima koja će odrediti nadležno gradsko odnosno općinsko izborno povjerenstvo na prijedlog ministra nadležnog za poslove socijalne skrbi.

2. Općinsko odnosno gradsko izborno povjerenstvo imenovat će biračke odbore za posebna biračka mjesta, i to:

– biračke odbore za glasovanje birača u Oružanim snagama Republike Hrvatske imenovat će ono općinsko odnosno gradsko izborno povjerenstvo na čijem se području nalaze ta biračka mjesta,

– biračke odbore za glasovanje birača – članova posada brodova i plutajućih objekata imenovat će ono općinsko odnosno gradsko izborno povjerenstvo na čijem se području nalazi sjedište trgovačkog društva koje je vlasnik brodova (brodar) odnosno plutajućih objekata na kojima se nalaze ta biračka mjesta,

– biračke odbore za glasovanje birača lišenih slobode imenovat će ono općinsko odnosno gradsko izborno povjerenstvo na čijem se području nalaze kaznionice, zatvori i odgojni zavodi u kojima se nalaze osobe lišene slobode,

– biračke odbore za glasovanje birača smještenih u ustanovama socijalne skrbi imenovat će ono općinsko odnosno gradsko izborno povjerenstvo na čijem području se nalaze te ustanove.

Državno izborno povjerenstvo imenovat će biračke odbore za glasovanje birača koji se nalaze u mirovnim operacijama i misijama.

3. Za birače koji će se na dan izbora zateći na službi u Oružanim snagama Republike Hrvatske ili u mirovnim operacijama i misijama, birače – članove posada pomorskih i riječnih brodova pod hrvatskom zastavom izvan granica Republike Hrvatske, birače na plutajućim objektima u unutrašnjim morskim vodama i teritorijalnom moru Republike Hrvatske te za birače lišene slobode, zapovjedništva postrojbi Oružanih snaga Republike Hrvatske, trgovačka društva – vlasnici brodova, vlasnici plutajućih objekata, uprave kaznionica, odnosno zatvora i odgojnih zavoda, dužni su dostaviti podatke nadležnom uredu koji vodi registar birača prema njihovom prebivalištu.

Za birače koji su na dan izbora smješteni u ustanovama socijalne skrbi ravnatelji ustanova dužni su na zahtjev birača dostaviti podatke nadležnom uredu koji vodi registar birača prema njihovom prebivalištu.

Podaci se dostavljaju najkasnije do isteka roka 10 dana prije održavanja izbora, dakle 17. prosinca 2014. do 24:00 sata.

Nadležni ured nakon zaključivanja popisa birača dostavlja izvatke iz popisa birača izbornim povjerenstvima koja ih zajedno s izbornim materijalom dostavljaju na odgovarajuća biračka mjesta najkasnije 24 sata prije vremena određenog za njihovo otvaranje, dakle 27. prosinca 2014. do 7:00 sati.

4. Birači – članovi posada pomorskih i riječnih brodova pod hrvatskom zastavom koji se na dan izbora zateknu u lukama Republike Hrvatske mogu glasovati na biračkim mjestima svog prebivališta ili na biračkim mjestima luke u kojoj se nalazi brod na način da se prethodno na zahtjev privremeno upišu u registar birača u gradu ili općini gdje će se zateći na dan glasovanja ili putem potvrde za glasovanje izvan mjesta prebivališta.

5. Ove Obvezatne upute objavljuju se u »Narodnim novinama«, a stupaju na snagu 24. studenoga 2014.

Klasa: 013-04/14-01/30

Urbroj: 507/19-14-4

Zagreb, 21. studenoga 2014.

Predsjednik

Branko Hrvatin, dipl. iur., v. r.

137 21.11.2014 Obvezatne upute broj P IV - o glasovanju birača na službi u Oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

Uputa, NN 137/2014-2610